NWU, Nuusindeks, Institusionele Kantoor | NWU | North-West University
Gaan na argiewe
NWU-dosente tel onder voorstes in die land
Twee NWU-dosente het nasionale toekennings vir onderriguitnemendheid gekry.
Hullle is me Hunadi Rakhudu van Verpleegkunde op die Mafikengkampus en mnr Hannes du Toit van Ingenieurswese op die Potchefstroomkampus.
Hulle het toekennings ontvang wat jaarliks gemaak word deur die Higher Education Learning and Teaching Association of Southern Africa (HELTASA) in vennootskap met die Raad op Hoër Onderwys (CHE).
Hunadi is een van vyf ontvangers van die Nasionale Toekenning vir Onderriguitnemendheid en Hannes is een van nege ontvangers van ŉ Aanprysing vir Uitnemendheid in Onderrig.
Vir die toekennings is Suid-Afrikaanse hoëronderwysinstansies uitgenooi om die name van onderwyskundiges voor te lê. Dié proses het 38 deelnemers opgelewer.
12/05/2012 - 14:59
NWU kom tot swemsterre se redding
Die Noordwes-Universiteit (NWU) het op Vrydag 12 Oktober ŉ borgskap van R360 000 aan Swem Suid-Afrika (SAA) gegee om te verseker dat die 25 spanlede die land in Desember tydens die kortbad-wêreldbyeenkoms in Istanboel, Turkye, gaan verteenwoordig.
Toe die bestuur van die Universiteit te hore gekom het van die finansiële dilemma waarin SAA homself bevind, soos dat swemmers self R8 000 moet opdok om aan die wêreldbyeenkoms deel te neem, is daar besluit om onmiddellik in te gryp.
Volgens dr Theuns Eloff, Visekanselier van die NWU, is dit teleurstellend om te sien dat Suid-Afrika se vlagdraers op sportgebied deur finansiële beperkinge gekniehalter word.
10/18/2012 - 09:19
NWU-atlete oorwin Comrades
Die sweet het afgetap, die bene het gebewe en elke greintjie uithouvermoë was vir 89 km ingespan. Vir 15 atlete van die Noordwes-Universiteit (NWU) was daar egter ŉ soete beloning ná al dié inspanning: die reg om te kan sê “Ek het die 2012 Comrades-marathon voltooi.”
Mnre James Botha, Fanie Swanepoel, Cliff Wallace, Koos Degenaar, Henro Erasmus, Kaizer Phakathi, me Hilde Kemp, mnr Willie Lubbe, mnr Ockie de Kock, mnr Werner Coetzee, me Erichia Nel, mnr Ettiene Pretorius, mnr Stefan Pienaar, mnr Jaco Barnard en me Rika Huyser het almal hul moeë lywe voor die afsnytyd verby die eindpunt gekry.
Was dit nie vir ŉ geskeurde kuitspier wat hy tydens die marathon opgedoen het nie sou mnr Paul Harmse hom ook in bogenoemde groep bevind het.
Jaco Barnard het die roete die vinnigste voltooi in ŉ tyd van 07:23:37.
06/12/2012 - 09:23
NWU verbind tot uitnemendheid
Die Suid-Afrikaanse Raad vir Personeelpraktyk (SABPP) is trots daarop om geassosieer te word met die Noordwes-Universiteit (NWU) en het bevind dat die NWU verbind is tot uitnemendheid in mensehulpbronne (MH), professionaliteit en gehalte. Die NWU is ook die enigste universiteit wat op die SABPP se raad verteenwoordig word.
Die SABPP is ŉ professionele liggaam vir mensehulpbronpraktisyns en is die gehalteversekeringsliggaam wat ŉ mandaat van die Suid-Afrikaanse Kwalifikasie-owerheid ontvang het om gehalteversekering van MH- en MHO-leervoorsiening te onderneem. Hulle akkrediteer ook universiteite se mensehulpbron- en bedryfsielkundeprogramme.
04/23/2012 - 10:23
NWU-rekenmeesters laat die syfers mooi klop
Institusionele Kantoor - Met inagneming van die getal studente en die slaagsyfer van 88%, het die pas afgestudeerde geoktrooieerde rekenmeesterstudente van die Noordwes-Universiteit (NWU) in 2012 beter as ooit tevore gevaar in die Deel 1-nasionale kwalifiserende eksamen van die Suid-Afrikaanse Instituut van Geoktrooieerde Rekenmeesters (SAIGR).
Dié slaagsyfer was heelwat hoër as die land se gemiddeld van 78%. In ŉ vraag oor Finansiële Bestuur en Bestuursrekeningkunde het die NWU se studente die beste in die land gevaar. Daarmee het hulle voortgebou op die prestasies van vorige NWU-studente wat in die verlede reeds verskeie kere in verskillende vakke die beste in Suid-Afrika was.
04/19/2012 - 10:01
Akademiese mobiliteit versterk hoër onderwys in Afrika
Institusionele Kantoor – Die Noordwes-Universiteit (NWU) is een van agt vennote wat aan die Afrika-, Karibiese- en Stille Oseaan-staatsgroepprojek (ACP-projek) vir akademiese mobiliteit, wat deur die Europese Unie befonds word, gaan deelneem.
Hierdie uitruilprogram moedig die uitruil van kennis, vaardighede en ervarings tussen vennoot-universiteite deur middel van omvattende beurse aan.
Die agte vennote is Ardhi (Tanzanië), Buea (Kameroen), Hawassa (Ethiopië), Makerere (Uganda), KNUST (Ghana), NWU (Suid-Afrika), Politegnikum van Namibië (Namibië) en die Universiteit van die Vrystaat (Suid-Afrika).
04/04/2012 - 12:02
Ry-'n-fiets-projek skop af op kampus
• Ooreenkoms met Vlaamse Stigting vir Verkeerskunde
Die Fakulteit Opvoedingswetenskappe het onlangs ‘n Ry-‘n-fiets-projek op die Potchefstroomkampus bekendgestel as deel van ‘n “groener” kampus.
Die fasiliteit is deel van ‘n projek, Mobiliteit en die Omgewing, wat deur die Vlaamse Stigting vir Verkeerskunde (VSV) geborg word. Die projek het twee bene, naamlik die gratis beskikbaarstelling van fietse om op kampus te beweeg en ‘n navorsingsprojek oor die fisiese impak wat fietsry om die menslike liggaam het.
‘n Aantal fietse is aangekoop en word gratis aan studente en personeel beskikbaar gestel om vinnig van een punt na ‘n ander op die kampus te beweeg. Die fietse is voor die Ampie-kiosk naby die ou POK-hoofgebou (C6) geparkeer.
03/23/2012 - 15:38
Opleiding broodnodig vir bekamping van voedingverwante sterftes
Potchefstroom - Die term “honger” word beskryf as die ongemaklike of pynlike sensasie wat as gevolg van die behoefte aan voedsel veroorsaak word. In afgeronde syfers, is daar tans sowat 7 miljard mense in die wêreld, waarvan een uit elke sewe honger is – World Hunger Education Service.
Prof Johann Jerling, direkteur van die sentrum vir uitnemendheid in voeding aan die Noordwes-Universiteit se Potchefstroomkampus, meen meer en meer mense is besig om te sterf omdat Afrika nie genoeg persone oplei om as ambassadeurs op te tree oor voedingkwessies nie. “Wanvoeding en ondervoeding eis reeds sy tol en die tendens oor die afgelope paar jaar, is dat dit vererger.”
03/23/2012 - 15:33
Prof Louis Kotzé ontvang gesogte NNS-graderingstoekenning
Institusionele Kantoor – Prof Louis Kotzé van die Noordwes-Universiteit se Fakulteit Regte op die Potchefstroomkampus is vir die gesogte NNS-graderingstoekenning aangewys.
Die internasionale eweknie-evaluering het prof Louis vir die P-kategorie aangewys wat beteken dat hy internasionaal erken word vir die potensiaal om 'n toekomstige leier op sy gebied te word op grond van die buitengewone potensiaal wat hy as 'n navorser regdeur sy doktorale en nadoktorale loopbaan getoon het.
03/01/2012 - 13:46
Prof Martin Oosthuizen in die HOKK aangestel
Institusionele Kantoor – Prof Martin Oosthuizen, die NWU se Adjunk-visekanselier: Onderrig-Leer is in die Hoëronderwys-kwaliteitskomitee (HOKK) van die Raad op Hoër Onderwys (RHO) aangestel.